b'\n_START_ARTICLE_\nMalahit\n_START_SECTION_\nNahajali\xc5\xa1\xc4\x8da\n_START_PARAGRAPH_\nV Sloveniji ga ve\xc4\x8dinoma najdemi v bakrovih rudi\xc5\xa1\xc4\x8dih in ga je zato mo\xc4\x8d najti kjerkoli v 90km dolgem pasu med Cerkljanskim in Lo\xc5\xa1kim hribovjem ter vzhodnim delom Posavskih gub. Seveda ni primerljiv z zambijskimi ali ruskimi primerki, lahko pa vendarle najdemo lepe \xc5\xbearkaste agregate izrazito zelene barve. Do zdaj so bili najlep\xc5\xa1i primerki najdeni v Savskih jamah in okolici Cerknega. Ponekod nastajajo v \xc5\xbeilah, ponekod pa v \xc5\xbearkastih skupkih. Malahiti grozdaste, ledvi\xc4\x8daste in sigaste oblike so bili najdeni na Dovjem, znana nahajali\xc5\xa1\xc4\x8da so \xc5\xa1e v konglomeratih iz doline \xc5\xbdelimelji\xc5\xa1\xc4\x8dice in iz permskega kremenivega pe\xc5\xa1\xc4\x8denjaka iz Mo\xc4\x8dilnega pri Rade\xc4\x8dah._NEWLINE_Starej\xc5\xa1e literature navajajo \xc5\xa1e nahajali\xc5\xa1\xc4\x8da v kombinaciji s halkopiritom na Rem\xc5\xa1niku, Martinj Vrhu pri \xc5\xbdeleznikih, v Hobov\xc5\xa1ah, \xc5\xa0kofjem in \xc5\xbdirovskem vrhu. Tanke prevleke malahita na halkopiritu so zasledili v Knapov\xc5\xbeah. na galenitu, baritu in halkopiritu pa v Litiji in Podkraju. Pojave malahita omenjajo \xc5\xa1e z Ro\xc5\xbece nad Dovjim, pri Koro\xc5\xa1ki Beli, na Stegovniku in Fev\xc4\x8dih na koncu Dol\xc5\xbeanove soteske._NEWLINE_V svetu se malahit v velikanskih koli\xc4\x8dinah nahaja predvsem v Franciji (Chessy), Italiji (Elba in Sardinija), Nem\xc4\x8diji (Betzdorf, St. Avold in Wallerfangen), Slova\xc5\xa1ki (Lubetov\xc3\xa1 in \xc5\xa0pania Dolina), \xc4\x8ce\xc5\xa1ki (\xc4\x8cesk\xc3\xbd Brod, Nov\xc3\xa1 Ves in Rymarovo), Mad\xc5\xbearski (Rudabanya), Romuniji (Rezbanija), Rusiji (v Mednorudjansku na Uralu in v Gume\xc5\xa1evku), ZDA (Bisbee-Morenci v Arizoni, Kalifornija, Nevada in Utah), Mehiki, \xc4\x8cilu, Zairu (Katanga), Zambiji, Namibiji (Tsumeb) in Avstraliji (Burra in Wallarroo).\n_START_SECTION_\nUporaba\n_START_PARAGRAPH_\nMalahit je uporaben predvsem kot okrasni kamen, ki ga obdelujejo in brusijo na razli\xc4\x8dne na\xc4\x8dine. V\xc4\x8dasih so ga uporabljali tudi kot anorganski pigment oz. barvilo, imenovano gorska zelena. V Rusiji so si nekdaj celo lahko privo\xc5\xa1\xc4\x8dili malahitne obloge celih dvoran, kot je npr. Zimski dvorec v Sankt Peterburgu. Seveda pa je malahit tudi uporaben kot bakrova ruda.'